Neuvoston 30 päivänä syyskuuta 2002 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 56/2002 Euroopan parlamentin ja neuvoston asetuksen antamiseksi matkustajien, rahdin ja postin lentokuljetuksia koskevista tilastotiedoista



Virallinen lehti nro C 275 E , 12/11/2002 s. 0033 - 0041



Neuvoston 30 päivänä syyskuuta 2002 vahvistama Yhteinen kanta (EY) N:o 56/2002 Euroopan parlamentin ja neuvoston asetuksen (EY) N:o .../2002 antamiseksi matkustajien, rahdin ja postin lentokuljetuksia koskevista tilastotiedoista (2002/C 275 E/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 285 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Yhteisön lentoliikennepolitiikan ja yhteisen liikennepolitiikan tulevan kehittämisen yhteydessä yhteisön toimielimillä on niille uskottujen tehtävien toteuttamiseksi oltava käytössään vertailukelpoista, yhdenmukaista, samanaikaista ja säännöllistä tilastotietoa matkustajien, rahdin ja postin lentokuljetusten laajuudesta ja kehityksestä yhteisössä ja yhteisön alueelle ja sen alueelta pois. (2) Tällä hetkellä ei ole olemassa tällaisia kattavia yhteisön laajuisia tilastoja. (3) Yhteisön tilasto-ohjelmasta vuosiksi 1998-2002 22 päivänä joulukuuta 1998 tehdyssä neuvoston päätöksessä 1999/126/EY(4) on todettu, että on tarpeen laatia tällaisia tilastoja. (4) Vertailukelpoiselta tai yhdenmukaistetulta perustalta tapahtuva yhteinen tietojenkeruu mahdollistaa yhtenäisen järjestelmän luomisen ja luotettavat, yhdenmukaiset ja täsmälliset tiedot. (5) Matkustajien, rahdin ja postin lentokuljetuksia koskevien tietojen olisi mahdollisuuksien mukaan oltava yhteensopivat kansainvälisen siviili-ilmailujärjestön (ICAO) kansainvälisten tietojen kanssa, ja ne olisi tarvittaessa saatettava vertailukelpoisiksi jäsenvaltioiden välillä ja eri liikennemuotojen osalta. (6) Komission olisi tietyn ajan kuluttua annettava kertomus, jotta voidaan arvioida tämän asetuksen soveltamista. (7) Yhdenmukaisten tietojen tuottamiseen tarvittavien yhteisten tilastostandardien luominen on toimintaa, joka voidaan toteuttaa tehokkaasti vain yhteisön tasolla, perustamissopimuksen 5 artiklassa vahvistetun toissijaisuusperiaatteen mukaisesti. Kussakin jäsenvaltiossa olisi pantava kyseiset standardit täytäntöön virallisten tilastojen tuottamisesta vastaavien elinten ja laitosten valvonnassa. (8) Yhteisön tilastoista 17 päivänä helmikuuta 1997 annettu neuvoston asetus (EY) N:o 322/97(5) on viitekehys tämän asetuksen säännöksille. (9) Tämän asetuksen täytäntöön panemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(6) mukaisesti. (10) Neuvoston päätöksellä 89/382/ETY, Euratom(7) perustettua tilasto-ohjelmakomiteaa on kuultu. (11) Espanjan kuningaskunta ja Yhdistynyt kuningaskunta sopivat Lontoossa 2 päivänä joulukuuta 1987 näiden kahden maan ulkoministereiden yhteisellä julkilausumalla Gibraltarin lentoaseman käyttöä koskevista tiiviimmän yhteistyön järjestelyistä, ja nämä järjestelyt on vielä määrä ottaa käyttöön, OVAT ANTANEET TÄMÄN ASETUKSEN: 1 artikla Tavoite Jäsenvaltioiden on tuotettava tilastotietoja matkustajien, rahdin ja postin kuljetuksista kaupallisessa lentoliikenteessä sekä siviili-ilma-alusten lennoista yhteisön lentoasemille ja yhteisön lentoasemilta, lukuun ottamatta valtion ilma-alusten lentoja. 2 artikla Gibraltar 1. On sovittu, että asetuksen soveltaminen Gibraltarin lentoasemaan ei vaikuta Espanjan kuningaskunnan ja Yhdistyneen kuningaskunnan oikeudelliseen asemaan sen alueen suvereniteettia koskevassa riita-asiassa, jolla lentoasema sijaitsee. 2. Tätä asetusta ei sovelleta Gibraltarin lentoasemaan, ennen kuin Espanjan kuningaskunnan ja Yhdistyneen kuningaskunnan ulkoministerien yhteisellä julkilausumalla 2 päivänä joulukuuta 1987 sovitut järjestelyt on otettu käyttöön. Espanjan ja Yhdistyneen kuningaskunnan hallitukset ilmoittavat neuvostolle tällaisen käyttöönoton päivämäärän. 3 artikla Kerättävät tiedot 1. Kunkin jäsenvaltion on kerättävä tilastotietoja seuraavista muuttujista: a) matkustajat; b) rahti ja posti; c) lentomatkat; d) käytettävissä olevat matkustajapaikat; e) ilma-alusten operaatiot. Kunkin alan tilastomuuttujat, niiden luokittelussa käytettävä nimikkeistö, havaintojaksot sekä määritelmät on esitetty liitteissä I ja II. 2. Kunkin jäsenvaltion on kerättävä kaikki liitteessä I olevat tiedot kaikista sen alueella olevista yhteisön lentoasemista, joiden matkustajamäärät ylittävät 150000 matkustajaa vuodessa. Komissio laatii luettelon ensimmäisen alakohdan piiriin kuuluvista yhteisön lentoasemista ja saattaa sen tarvittaessa ajan tasalle 11 artiklan 2 kohdassa säädetyn menettelyn mukaisesti. 3. Niistä lentoasemista, joihin ei sovelleta 2 kohtaa, lukuun ottamatta lentoasemia, joilla on ainoastaan satunnaisesti kaupallista liikennettä, jäsenvaltioiden on ilmoitettava ainoastaan vuosittain liitteessä I olevassa taulukossa C1 määritellyt tiedot. 4. Sen estämättä, mitä 2 ja 3 kohdassa säädetään, jäsenvaltiot voivat sellaisten lentoasemien osalta a) joiden matkustajamäärät ovat alle 1500000 matkustajaa vuodessa, joista ei tämän asetuksen voimaantulopäivänä ole kerätty liitteessä I määriteltyjä tietoja vastaavia tietoja, ja b) joilla uuden tietojenkeruujärjestelmän käyttöönotto osoittautuu erittäin vaikeaksi, 11 artiklassa säädettyä menettelyä käyttäen toimittaa liitteessä I tarkoitettuja tietoja vajanaisempia tietoja rajoitetun ajan, ei kuitenkaan yli kolmea vuotta 1 päivästä tammikuuta 2003. 5. Sen estämättä, mitä 2 kohdassa säädetään, jäsenvaltiot voivat sellaisten lentoasemien osalta a) joista ei tämän asetuksen voimaantulopäivänä ole kerätty liitteessä I olevassa taulukossa B1 määriteltyjä tietoja vastaavia tilastotietoja, ja b) joilla uuden tietojenkeruujärjestelmän käyttöönotto osoittautuu erittäin vaikeaksi, toimittaa 31 päivään joulukuuta 2003 saakka 11 artiklan 2 kohdassa säädettyä menettelyä noudattaen vain olemassa olevaa tietoa. 4 artikla Tietojenkeruu 1. Tietojenkeruun on perustuttava mahdollisuuksien mukaan käytettävissä oleviin lähteisiin, jotta vastaajien työmäärä olisi mahdollisimman pieni. 2. Niiden vastaajien, joita jäsenvaltiot ovat pyytäneet antamaan tietoja, on annettava totuudenmukaista ja täydellistä tietoa säädettyjen määräaikojen kuluessa. 5 artikla Tilastojen tarkkuus Tietojenkeruun on perustuttava täydelliseen laskentaan, jollei ole asetettu muita 11 artiklan 2 kohdassa säädetyn menettelyn mukaisia tarkkuusvaatimuksia. 6 artikla Tietojen käsittely Jäsenvaltioiden on käytettävä sellaisia tietojen käsittelymenetelmiä, joilla varmistetaan, että 3 artiklan mukaisesti kerätyt tiedot täyttävät 5 artiklassa asetetut tarkkuusvaatimukset. 7 artikla Tulosten toimittaminen 1. Jäsenvaltioiden on toimitettava Euroopan yhteisöjen tilastotoimistolle 6 artiklassa tarkoitetut tietojen käsittelyn tulokset, mukaan lukien jäsenvaltioiden kansallista tilastosalaisuutta koskevaa lainsäädäntöä tai käytäntöä noudattaen salassa pidettäviksi julistamat tiedot, asetuksen (EY) N:o 322/97 säännösten mukaisesti. 2. Tulokset toimitetaan liitteessä I esitettyjen tiedostojen mukaisesti. Komissio määrää tiedostoista ja niiden toimittamisessa käytettävästä välineestä 11 artiklan 2 kohdassa säädetyn menettelyn mukaisesti. 3. Ensimmäinen havaintojakso alkaa 1 päivänä tammikuuta 2003. Tiedot on luovutettava mahdollisimman nopeasti ja viimeistään kuuden kuukauden kuluttua havaintojakson päättymisestä. 8 artikla Levittäminen 1. Järjestelyt, joita komissio noudattaa tilastotulosten julkaisemisessa tai levittämisessä vahvistetaan 11 artiklan 2 kohdassa säädettyä menettelyä noudattaen. 2. Komissio levittää jäsenvaltioille asianmukaisia tilastotuloksia yhtä usein kuin tuloksia toimitetaan. 9 artikla Kertomukset 1. Jäsenvaltioiden on komission pyynnöstä ilmoitettava kaikki tiedon keräämisessä käytettyjä menetelmiä koskevat tiedot. Jäsenvaltioiden on myös, silloin kun se on asianmukaista, ilmoitettava komissiolle käytettävissä keräysmenetelmissä tapahtuneista merkittävistä muutoksista. 2. Kun tietoja on kerätty kolmen vuoden ajan, komissio antaa Euroopan parlamentille ja neuvostolle kertomuksen tämän asetuksen soveltamisesta saadusta kokemuksesta, erityisesti sen 7 ja 8 artiklan osalta. 10 artikla Täytäntöönpanoa koskevat järjestelyt Tämän asetuksen täytäntöönpanoa koskevista järjestelyistä, myös talouden ja tekniikan kehitykseen mukauttamiseen tähtäävistä toimenpiteistä ja erityisesti: - asetuksen liitteiden eritelmien mukauttamisesta, - kerättävien tietojen mukauttamisesta (3 artikla), - 3 artiklan 2 kohdan kattamista yhteisön lentoasemien luettelosta, - tilastojen tarkkuudesta (5 artikla), - tiedostojen, tunnusten ja tulosten komissiolle toimittamiseen käytettävän välineen kuvauksesta (7 artikla), - tilastotulosten levittämisestä (8 artikla), määrää komissio 11 artiklan 2 kohdassa säädetyn menettelyn mukaisesti. 11 artikla Komiteamenettely 1. Komissiota avustaa päätöksen 89/382/ETY, Euratom 1 artiklalla perustettu tilasto-ohjelmakomitea. 2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 12 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 325, 6.12.1995, s. 11. (2) EYVL C 39, 12.2.1996, s. 25. (3) Euroopan parlamentin lausunto, annettu 29. helmikuuta 1996 (EYVL C 78, 18.3.1996, s. 28), vahvistettu 16. syyskuuta 1999 (EYVL C 54, 25.2.2000, s. 79), neuvoston yhteinen kanta, vahvistettu 30. syyskuuta 2002 ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL L 42, 16.2.1999, s. 1. (5) EYVL L 52, 22.2.1997, s. 1. (6) EYVL L 184, 17.7.1999, s. 23. (7) EYVL L 181, 28.6.1989, s. 47. LIITE I EUROSTATILLE TOIMITETTAVIEN TIETOJEN TIETUERAKENNE A. LENTOMATKATIETOKANTA (VÄHINTÄÄN NELJÄNNESVUOSITTAISET TIEDOT) Lentomatkoja koskevat tiedot koskevat vain kaupallista lentoliikennettä. Tiedoston tietuemalli >TAULUKON PAIKKA> B. TIETOKANTA LENTOJEN LÄHTÖ- JA PÄÄTEASEMISTA (VÄHINTÄÄN NELJÄNNESVUOSITTAISET TIEDOT) Lennon lähtö- ja pääteasemaa koskevat tiedot koskevat vain kaupallista lentoliikennettä. Tiedoston tietuemalli >TAULUKON PAIKKA> C. LENTOASEMATIETOKANTA (VÄHINTÄÄN NELJÄNNESVUOSITTAISET TIEDOT) "Lentoasemia koskevat tiedot" koskevat vain kaupallista lentoliikennettä lukuun ottamatta "kaikkien lentojen kokonaismäärää", joka koskee kaikkia lentoja. Tiedoston tietuemalli >TAULUKON PAIKKA> TUNNUKSET 1. Ilmoittava maa Käytettävä tunnusjärjestelmä on peräisin lentopaikkojen ilmaisemisessa käytetystä ICAO:n kansallisuustunnusluettelosta. >TAULUKON PAIKKA> 2. Viitekausi >TAULUKON PAIKKA> 3. Lentoasemat Lentoasemat koodataan ICAO:n 4-kirjaimisten tunnusten mukaisesti siten kuin ne on lueteltu ICAO-asiakirjassa 7910. 4. Lentoyhtiötä koskevat tiedot Lentoyhtiötä koskevat tiedot. Tunnuksen koodaamisesta päätetään 11 artiklan 2 kohdassa vahvistetun menettelyn mukaisesti. 5. Ilma-alustyyppi Ilma-alustyyppi koodataan ICAO:n ilma-alustyyppien tunnusten mukaisesti siten kuin ne on lueteltu ICAO-asiakirjassa 8643. LIITE II MÄÄRITELMÄT Yhteisön lentoasema Jäsenvaltion alue, joka on perustamissopimuksen määräysten alainen ja jossa on mahdollista toteuttaa kaupallista lentoliikennetoimintaa. Kaupallinen lentoliikenne Lento tai lennot, jotka suoritetaan korvausta vastaan siviili-ilma-aluksella, jonka määrä- tai lähtöasema on yhteisön lentoasema. Lennot voivat olla reitti- tai tilauslentoja. Reittilennot Lennot, joilla on kaikki seuraavat ominaisuudet: 1) lennot suoritetaan korvausta vastaan matkustajien, rahdin ja/tai postin kuljettamiseen tarkoitetulla ilma-aluksella siten, että jokaiselle lennolle on myytävänä paikkoja yleisön käyttöön (joko suoraan lentoyhtiöltä tai sen valtuutetuilta edustajilta); 2) lentojen tarkoituksena on palvella samojen kahden tai useamman lentoaseman välistä liikennettä joko: a) julkistetun aikataulun mukaisesti; tai b) niin säännöllisesti tai toistuvasti, että ne selvästi muodostavat järjestelmällisen sarjan. Tilauslennot Muut kuin reittilentojen yhteydessä ilmoitetut korvausta vastaan tapahtuvat lennot, mukaan lukien taksilennot. Matkustajalennot Kaikki lennot, joilla kuljetetaan yhtä tai useampaa maksavaa matkustajaa, sekä kaikki aikatauluissa matkustajalennoiksi merkityt lennot. Rahti- ja postilennot Reitti- tai tilauslennot, joilla kuljetetaan muuta kuin matkustajia eli rahtia ja postia. Valtion ilma-alusten lennot Sotilastarkoituksiin, tullin tai poliisin toimintaan, protokollaan taikka palonsammutukseen liittyvät lennot. Matkustajayksiköt Edellä 3 artiklan 2 kohdassa tarkoitetun yhteisön lentoasemaluettelon laatimisessa ja 3 artiklan 4 kohdassa tarkoitetun siirtymäkauden osalta yksi matkustajayksikkö vastaa yhtä matkustajaa tai 90 kiloa rahtia ja postia. Lentoyhtiö Lentoliikenneyritys, jolla on voimassa oleva toimilupa. Jos lentoyhtiöillä on yhteisyrityksiä tai muita sopimusjärjestelyitä, joissa edellytetään kahden tai useamman lentoyhtiön vastaavan erikseen lentoon tai lentoyhdistelmään liittyvien lentoliikennetuotteiden tarjoamisesta ja myynnistä, ilmoitetaan lennon tosiasiallisesti hoitava lentoyhtiö. Lentomatka Lentomatka on ilma-aluksen toiminta noususta seuraavaan laskeutumiseen. Teknisiä pysähdyksiä ei oteta huomioon lentomatkojen luokittelussa. Liikenteen luokittelun on sen luonteesta riippumatta (matkustajat, rahti, posti) oltava sama kuin ilma-aluksen suorittaman lentomatkan luokittelu. Lennot Kahden lentoaseman välisten lentojen määrä. Matkustajamäärä Kaikki matkustajat, joiden matka alkaa ilmoittavalla lentoasemalla tai päättyy sinne, mukaan lukien vaihtomatkustajat ja matkustajat, joilla on suora jatkoyhteys. Matkustajat, joilla on suora jatkoyhteys Matkustajat, jotka jatkavat matkaansa lennolla, jolla on sama numero kuin lennolla, jolla he saapuivat. Rahdin ja postin määrä Muu lentokoneessa kuljetettu tavara kuin varastot ja matkatavarat, mukaan lukien pikakuljetus- ja diplomaattilaukut, mutta ei matkustajien matkatavaroita. Käytettävissä olevat matkustajapaikat Kahden lentoaseman väliselle lennolle myytävien matkustajapaikkojen kokonaismäärä (paitsi paikat, joita ei tosiasiallisesti käytetä matkustajien kuljetukseen maksimilentoonlähtöpainorajoitusten vuoksi). Jos ilma-aluksen paikkamäärästä ei ole käytettävissä tarkkoja tietoja, voidaan antaa arvioihin perustuvia tietoja. Lennon lähtö- ja pääteasema Liikenne tietyllä lennolla, jolla on sama lennon numero ja joka on jaettu lentoasemapareittain lennon lähtö- ja pääteaseman mukaisesti. (Jos matkustajien tai rahdin lähtöasemaa ei tunneta, lennon alkamispaikkana on pidettävä ilma-aluksen lähtöpaikkaa; samoin jos määräasema ei ole tunnettu, ilma-aluksen määräpaikkana on pidettävä pääteasemaa.) Kuljetetut matkustajat Sisältää kaikki matkustajat, joiden matka alkaa tai päättyy ilmoittavalla lentoasemalla. Sellaisia matkustajia, joilla on suora jatkoyhteys, ei lasketa mukaan. Lastattu/purettu rahti ja posti Ilma-alukseen lastattu tai ilma-aluksesta purettu tavara lukuun ottamatta varastoja ja matkatavaroita. Pikakuljetus- ja diplomaattilaukut lasketaan mukaan mutta ei matkustajien matkatavaroita. Kaikki lennot Muiden kuin sotilasilma-alusten kaikki nousut ja laskeutumiset. Tähän kuuluvat ilmassa tehtävä lentotyö eli kaupalliset erikoislennot pääasiassa maatalouden, rakennustoiminnan, valokuvauksen ja maanmittauksen alalla sekä lentäjien koulutus, liikelennot ja kaikki muut ei-kaupalliset lennot. Kaupallisen lentoliikenteen kaikki lennot Kaikki siviili-ilma-alusten korvausta vastaan tekemät nousut ja laskeutumiset. NEUVOSTON PERUSTELUT I JOHDANTO Komissio antoi 18. syyskuuta 1995 ehdotuksen asetukseksi matkustajien, rahdin ja postin lentokuljetuksia koskevista tilastotiedoista. Ehdotuksen alustava käsittely keskeytettiin tuolloin vielä ratkaisematta olleen Gibraltarin lentoasemaa koskevan kysymyksen takia. Käsittelyä jatkettiin vuonna 2002 sen jälkeen, kun kyseisestä asiasta oli päästy yhteisymmärrykseen. Euroopan parlamentti antoi lausuntonsa kuulemismenettelyssä 29. helmikuuta 1996(1) ja vahvisti tämän yhteispäätösmenettelyn mukaisessa ensimmäisessä käsittelyssä antamansa lausunnon 16. syyskuuta 1999. Talous- ja sosiaalikomitea antoi lausuntonsa 22. marraskuuta 1995(2). Yhteispäätösmenettelyn (EY:n perustamissopimuksen 251 artikla) mukaisesti neuvosto otti huomioon parlamentin ensimmäisen käsittelyn ja vahvisti asetusehdotusta koskevan yhteisen kantansa 30. syyskuuta 2002. II YHTEISEN KANNAN ANALYYSI Neuvosto hyväksyy ehdotetun toimenpiteen tavoitteen, joka koskee muiden kuljetusmuotojen tilastotietojen kanssa vertailukelpoisten yhdenmukaistettujen tilastotietojen tuottamista matkustajien, rahdin ja postin lentokuljetuksista. Nämä tilastotiedot ovat tulleet jatkuvasti tärkeämmiksi Euroopan unionin kuljetusjärjestelmän asianmukaisen toiminnan kannalta, kun otetaan muun muassa huomioon ilmaliikenteen voimakas kasvu ja liikennemuotojen yhteensopivuuden lisääntyvä merkitys. Tietojen keruusta ja käytetyistä menetelmistä vastaavat jäsenvaltiot, ja tietojen olisi mahdollisuuksien mukaan oltava yhteensopivia kansainvälisen siviili-ilmailujärjestön (ICAO) kansainvälisten tietojen kanssa. Keskeisimmät muutokset komission ehdotukseen verrattuna Gibraltaria koskevien lausekkeiden sisällyttämisen (2 artiklan 1 ja 2 kohta sekä johdanto-osan uusi 11 kappale) lisäksi ovat lyhyesti esitettyinä seuraavat: - Neuvostosta oli aiheellista jättää "lentoyhtiön tunnus" pois Eurostatille ilmoitettavista tiedoista. Se on korvattu ilmauksella "lentoyhtiötä koskevat tiedot" tarkoituksena kerätä sellaisia tietoja kuten lentoyhtiön rekisteröintivaltio tai onko yhtiön kotipaikka EU:ssa. Neuvoston pöytäkirjaan merkitään komission lausuma, jonka mukaan lentoyhtiön tunnusta koskevat tiedot ovat välttämättömiä päätösten tekemiseksi ja tietojen laadun valvomiseksi. - Asetuksen 3 artiklassa säädettyjä matkustajamääriä ja ilmoittamista koskevia siirtymäaikoja on muutettu sen seikan ottamiseksi huomioon, että joillakin lentoasemilla ei ole kerätty liitteessä I määriteltyjä tietoja vastaavia tietoja, ja tämän takia uuden tietojenkeruujärjestelmän käyttöönotto voi osoittautua vaikeaksi. Vuoden 2006 syyskuu on asetettu määräajaksi kaikkien tietojen ilmoittamiseksi Eurostatille. - Asetuksen 11 artiklassa säädetään nyt, että tilasto-ohjelmakomiteaa hallinnoidaan menettelystä komissiolle siirrettyä täytäntöönpanovaltaa käytettäessä tehdyn neuvoston päätöksen 1999/468/EY mukaisesti ja että kyseessä on sääntelykomitea. Johdanto-osan kappaleisiin on tehty vastaavat muutokset. - Neuvosto otti "matkustajayksikön" määritelmää koskevan Euroopan parlamentin tarkistuksen 4 mukaan muodossa "yksi matkustaja tai 90 kiloa rahtia ja postia". (1) EYVL C 78, 18.3.1996, s. 28. (2) EYVL C 39, 12.2.1996, s. 25.